Lige nu er Vestre Landsret i fuld gang med at behandle ankesagen omkring en 28-årig mand fra Hobro, som er dømt for at planlægge skoleskyderier. Her er man nået til den 4. retsdag i sagen. I dag skulle advokaterne i sagen så procedere. TV2 Nords reporter Jesper Christiansen har fulgt med i retten. - Anklageren har gjort meget ud af at sige, at politiet afværgede et masseskyderi, som var nært forestående, da man anholdte manden tilbage i 2020, fortæller han. Kunne have gjort det et utal af gange Byretten idømte den 28-årige en anbringelsesdom. Og umiddelbart er der ikke kommet nye oplysninger frem, der kunne tyde på, at dommen bliver anderledes. - Det er det samme manifest og de samme videoer som i byretten, der bliver henvist til. Men der bliver fokuseret mere på tiden efter 2018, hvor manifestet var skrevet færdigt. Det skal bevise, at det hele tiden var hans hensigt, at gennemføre, forklarer Jesper Christiansen. Selv argumenterer den 28-årig mand for, at det blot var en fantasi. Blandt andet ved at fremhæve, at han hele tiden havde våbnet liggende hjemme i skuffen, men at han ikke gjorde noget, selvom han kunne have gjort noget et utal af gange.

Opsummering:
Anklageren er i gang med at argumentere for, at et skoleskyderi var planlagt.